Elva heter Seyhan fra samløpet mellom Göksu og Zamantı i Taurusfjellene ca. 100 km nord for Adana. Lengden fra havet til samløpet er 208 km, men hvis en tar med Zamantı er totallengden 516 km. Etter samløpet renner elva sørover gjennom byen Adana. Rett nord for byen ligger den store Seyhandemningen som magasinerer vann for kraftproduksjon, irrigasjon og flomkontroll. Elva snur så mot sørvest og renner over den fruktbare Çukurova-sletta. Seyhan danner et stort delta der den renner ut i Middelhavet ca. 20 km sør for Tarsus.